เหมราชทะยาน5ปีทุ่ม4หมื่นล.โกยกำไรอ้วนพี
เหมราชฯ เปิดแผน 5 ปี ลงทุน 4 หมื่นล้าน หวังรายได้โตปีละ 20% ไม่รวมกำไรจากโรงไฟฟ้าปีละ 1,400 ล้าน
7 ก.พ. 2556

เหมราชฯ เปิดแผน 5 ปี ลงทุน 4 หมื่นล้าน หวังรายได้โตปีละ 20% ไม่รวมกำไรจากโรงไฟฟ้าปีละ 1,400 ล้าน
นายเดวิด นาร์โดน กรรมการผู้จัดการ บริษัท เหมราชพัฒนาที่ดิน (HEMRAJ) เปิดเผยว่า แนวโน้มธุรกิจนิคมอุตสาหกรรมยังมีโอกาสที่จะเติบโตต่อเนื่อง บริษัทจึงมีการวางแผนการลงทุนในช่วง 5 ปี วงเงิน 4 หมื่นล้านบาท เพื่อต้องการสร้างรายได้เติบโตอย่างน้อยปีละ 20% 
ทั้งนี้ บริษัทแบ่งเงินลงทุนในธุรกิจนิคมฯ 1.2 หมื่นล้านบาท โรงงานสำเร็จรูปและคลังสินค้า 1 หมื่นล้านบาท ธุรกิจพลังงาน 5,000 ล้านบาท ธุรกิจน้ำ 2,000 ล้านบาท ธุรกิจอสังหาริมทรัพย์ 3,000 ล้านบาท และซื้อที่ดิน 8,000 ล้านบาท 
ในอนาคตโครงสร้างรายได้จะมีความมั่นคงและมีเสถียรภาพมากขึ้นจากปัจจุบันธุรกิจนิคมฯ มีสัดส่วนมากกว่า 50% ก็จะลดเหลือ 40% ส่วนธุรกิจให้เช่าจะขยับขึ้นมาอยู่ที่ 20% และรายได้จากเงินลงทุน(กำไรจากธุรกิจไฟฟ้า) จะขึ้นมาอยู่ที่ 20% หรือจะมีกำไรปีละ 1,400 ล้านบาท และธุรกิจสาธารณูปโภคกว่า 20%”
สำหรับปีนี้คาดว่ารายได้จะเติบโตจากปี 2555 ประมาณ 20% โดยในงวด 9 เดือนปีก่อน บริษัทขายที่ดินที่พร้อมโอน 3,600 ล้านบาท ซึ่งจะรับรู้เป็นรายได้ในปีนี้ 2,400 ล้านบาท ส่วนอัตรากำไรขั้นต้น 46% และปีนี้ตั้งเป้าขายที่ดิน 1,600 ไร่ 
“ปี 2555 เป็นที่ปีทำสถิติที่ดีสุดเพราะขายที่ได้กว่า 2,017 ไร่ เกินเป้าหมาย และปีนี้ก็จะขายที่ดินได้เกินเป้าหมายเช่นกัน”
ทั้งนี้ บริษัทให้ข้อมูลแก่นักวิเคราะห์หลักทรัพย์ในวันที่ 6 ก.พ.ที่ผ่านมา ส่วนใหญ่ยังคงแนะนำ “ซื้อ” หุ้นเหมราชฯ